Ingen mistenkte etter påtent brann i flyktningbolig i Ulsteinvik
Politiet fikk melding om brannen like over klokken 03.00 natt til søndag. Da sto tomannsboligen, hvor det bodde tolv mennesker, i full fyr. Alle klarte å komme seg ut av huset uskadet, og klokken 05.30 opplyste 110-sentralen at brannen var slukket. – Status er det samme som i går kveld. Den tekniske etterforskningen var ferdig i går, og nå i formiddag jobber vi med taktisk etterforskning. Det vil nødvendigvis ta litt tid, sier kommunikasjonsrådgiver Eli Anne Tvergrov i Sunnmøre politidistrikt til VG. Blant annet gjenstår det for politiet å fullføre rundspørring i nabolaget og å foreta flere avhør. - Taktisk etterforsking pågår for fullt i formiddagstimene med alle tilgjengelige ressurser. Akkurat nå har vi ikke noe nytt å komme med i saken, opplyser etterforskingsleder i Søre driftsenhet, Grete Hjelle, i en pressemelding. Selv om politiet ikke har holdepunkter for at hatkriminalitet var motivet for brannen, mener de at brannen er påtent. Bakgrunn: Tomannsbolig påtent for andre gang på tre ukerTil VG opplyser vakthavende befal og avdelingsleder for beredskap for brannvesenet i Ulstein, Harald Øvereng, at brannen var utfordrende for dem. – At alle allerede var evakuerte da vi kom frem, er absolutt et godt utgangspunkt for oss, sier Øvereng. Sent søndag kveld drev brannvesenet etterslokningsarbeid på taket av huset, som er totalskadet etter brannen.En av beboerne som var i huset da det begynte å brenne er Mohamed Ushey (18). Søndag fylte han 18 år, og skulle ha feiret den store dagen sammen med venner og familie i Ulstein. I stedet våknet han av roping fra en av naboene sine om at huset han sov i, sto i brann. – Det har vært et tungt døgn, og det har vært vanskelig å sove. Jeg er veldig takknemlig for at naboen ropte på oss. Det betyr mye for oss at vi ble varslet. Min første reaksjon var at jeg ville finne ut hvor det brant, og få slukket brannen, men jeg forsto raskt at det viktigste var å komme seg ut, sier 18-åringen til VG. Les mer om Mohamed: Flyktet fra flammene på 18-årsdagen Masoumeh Abbasi, ektemannen Alireza Abbasi og deres tre barn fikk opphold i Norge i 2013. Familien har bodd i den brannrammede boligen siden 2014. – Selv om vi er i trygghet nå, er vi redde. Det at noen har tent på boligen vår, er skremmende, sier Masoumeh Abbasi til NRK. Hun forteller at familien før hendelsen har trivdes i Ulsteinvik, og at de er svært takknemlige for hjelpen de har fått etter at boligen deres ble totalskadet i brann. Mannen som er siktet for den første brannen, sitter i varetekt.
Det er foreløpig ikke klart for politiet hvem som skal ha tent på huset hvor det bodde 12 personer.